<classify> SERIKALI imesema Tanzania haijajitoa kwenye Mahakama ya Afrika ya Haki za Binadamu, kama inavyodaiwa na baadhi ya wanaharakati wa haki za binadamu. Bali, kilichokifanya ni kuondoa au kusitisha wasilisho lake la awali la kuruhusu raia na asasi zisiszo za kiserikali, kuishitaki Serikali kwenye mahakama hiyo.Hayo yalibainishwa jana Dar es Salaam na Msemaji Mkuu wa Serikali, Dk Hassan Abbas, kwenye mahojiano maalum na vyombo vya habari vinavyomilikiwa na Kampuni ya Magazeti ya Serikali TSN.Dk Abbas alisema kumekuwa na mkanganyiko na tafsiri zisizo sahihi kuhusu uamuzi huo wa Serikali ya Tanzania. Alisema siyo kweli kwamba Serikali imejitoa kwenye Mahakama ya Afrika ya Haki za Binadamu, kama inayodaiwa na wanaharakati wa haki za binadamu duniani, Afrika na Tanzania.Alisema tangu mwanzo wakati Tanzania inaruhusu raia wake kuishitaki serikali kwenye mahakama hiyo, iliweka msimamo kuwa pamoja na kuruhusu huko, lazima misingi ya Katiba ya Tanzania, utamaduni na uhuru wa Tanzania, vizingatiwe katika kutafsiri baadhi ya kesi zinazofunguliwa kwenye mahakama hiyo.Kwa mujibu wa Msemaji huyo Mkuu wa Serikali, Tanzania ilijiunga na mfumo wa haki za binadamu katika Afrika kwa kusaini Mkataba wa Haki za Binadamu na Watu Afrika mwaka 1986, hivyo kuifanya Tanzania kuwa miongoni mwa wanachama muhimu wa mwanzo.Alisema baada ya kusaini mkataba huo, ndipo Mahakama ya Afrika ya Haki za Binadamu ilipoundwa kutokana na itifaki iliyopo kwenye Mkataba huo wa Afrika. Alisema mahakama hiyo inaundwa kwenye Ibara ya kwanza ya Itifaki.Tanzania tulisaini itifaki hii mwaka 2010, lakini pia Tanzania ilisaini mkataba na Umoja wa Afrika AU kuridhia mahakama hii ianzishwe hapa nchini; Serikali ya Tanzania pamoja na kuridhia itifaki hii, imekuwa miongoni mwa nchi 30 kati ya 54 za Afrika kuridhia kuanzishwa kwake, na kati ya nchi 30, nchi tisa tu Tanzania ikiwemo ziliridhia Ibara Mahususi ya 34 ya Mkataba huu ambao unazitaka nchi hizo kuwa tayari raia wake kuishitaki serikali yao, alisema Dk Abbas.Katika hilo, alisema Tanzania imetimiza wajibu wake wote katika Kanda ya Afrika, kwa kuridhia kila aina ya mkataba ambao ilipaswa kuridhia unaohusu haki za binadamu. Pamoja na Tanzania kuridhia Itifaki hiyo tangu mwaka 2010, alisema kwa jinsi hali ya mambo ilivyo, serikali iliona kuna haja kwa baadhi ya mambo kufanyiwa mabadiliko kidogo kwenye namna ya upokeaji na uendeshaji wa baadhi ya mashauri yanayohusu raia kutumia haki yao kwenye Mahakama hiyo.Dk Abbas alikiri Tanzania kupeleka barua ya kuondoa wasilisho lake la awali, ambalo liliruhusu Serikali ibanwe na Ibara ya 34 6 inayoruhusu raia kuishitaki kwenye Mahakama ya Afrika ya Haki za Binadamu.Mifano ya kesi hizo Kwa mujibu wa Dk Abbas, Mahakama ya Afrika ya Haki za Binadamu iliwahi kuiamuru serikali ya Tanzania imlipe fidia ya Sh milioni nne mtu mmoja anayeitwa Ali Rajabu aliyehukumiwa kifungo na mahakama ya Tanzania baada ya kutiwa hatiani kwa kosa la mauaji. Alisema mtu huyo alikata rufaa kwenye Mahakama hiyo ya Afrika na mahakama hiyo iliamua kuwa aendelee na kifungo, lakini wakati huohuo alipwe fidia.Alisema suala hilo halitekelezeki, kwa sababu kesi ya mauaji iliyomkabili Rajabu ni miongoni mwa masuala ya ndani ya nchi na lilithibitishwa na mahakama za ndani kuwa ni kweli mhusika alihusika katika kutenda kosa hilo.Mfano mwingine ambao serikali ya Tanzania inaona kuna walakini kwenye maamuzi yanayotolewa na mahakama hiyo ni pale mtu mmoja alipokamatwa na mamlaka za Tanzania akiwa na uraia pacha, yaani uraia wa Tanzania na uraia wa nchi zingine mbili za jirani.Dk Abbas alisema mtu huyo baada ya kutiwa hatiani, kwa kukutwa na pasipoti zinazomtambulisha kama raia wa nchi zaidi ya moja huku sheria za Tanzania ikitambua kuwa jambo hilo ni kosa na alihukumiwa kifungo, bado mhusika alikata rufaa kwenye Mahakama ya Afrika na Mahakama hiyo iliamuru Serikali ya Tanzania imlipe fidia ya Sh milioni 10.Mbali na mifano hiyo miwili, Dk Abbas pia alisema kuna kesi ambazo ziliamuliwa na Mahakama hiyo kufutwa kwa vifungu vingi kwenye Sheria ya Huduma ya Vyombo vya Habari ya Mwaka 2016.Alisema moja ya vifungo ambavyo Mahakama hiyo iliamuru kifutwe ni kile kinachohusu utoaji wa vitambulisho vya waandishi wa habari Press Card. Alisema Mahakama hiyo ilidai kuwa utaratibu na namna ya kutoa vitambulisho hivyo, hauendani na haki za binadamu za waandishi wa habari.Alisema hukumu hiyo ya Mahakama haitekelezeki, kwa sababu kadi hiyo ni utambulisho na ulinzi kwa mwanahabari pale anapopata matatizo, lakini pia utoaji wa vitambulisho hivyo umezingatia utamaduni na sheria za ndani ya nchi.Dk Abbas alisema kama hukumu hiyo ya Mahakama itatekelezwa, maana yake waandishi wa habari hawataweza kutekeleza majukumu yao, kwani kuna maeneo hawataruhusiwa bila kuwa na vitambulisho hivyo, hivyo utekelezaji wake ni sawa kukwamisha kazi za vyombo vya habari.  <topic>: KITAIFA 